[Luister] Adam Barnard verras met nuwe klank | Maroela Media
Die sanger het onlangs groot sukses behaal as solo-kunstenaar met sy gospelalbum, Ruk my tot stilstand. Adam sê hy hoop sy nuwe album reik na 'n groter gehoor, hoewel hy dieselfde boodskap wil oordra.
"Dit is vir my 'n wonderlike voorreg om te kan sê ek stel my eerste album vir die algemene mark vry, maar ek breek nie weg van gospel af nie. Ek wil mense se harte aanraak wat nie noodwendig 'n gospelalbum gaan koop nie, en glo dié medium is die perfekte manier daarvoor," het hy gesê.
Adam vertel die gelyknamige eerste enkelsnit vertel oor sy ervaringe in die musiekbedryf en stories oor liefde. "'Seisoene in die Son' is 'n liefdesliedjie vir my vrou. Ek het vroegoggend wakker geword en net die liedjie begin skryf. Dit is die verhaal van die pad wat ek in my musiekloopbaan gestap het en dit praat oor al die seisoene van my lewe."
Aanhangers kan uitsien na 'n duet van "In the arms of the angel" saam met Leah op die album. "Die liedjie is absoluut vir haar stem gemaak en mense sal dit geniet. Ek het ook 'n paar ander grotes gepak en hoop dit word positief ontvang."
Verlang hy terug na Romanz? "Ek mis die broederskap van die groep. Ons was altyd onnutsig op die pad, en om alleen te toer is nie so lekker nie. Maar ek glo dis waar ek moet wees en waar die Here my wil hê, en ek geniet elke oomblik."
Aanhangers kan hom op 25 April by die Barnyard-teater in Pretoria sien waar hy sal optree. Seisoene in die Son is beskikbaar in musiekwinkels landwyd.